കല്ലറയിലെ വിവിധ പാടശേഖരങ്ങളില് പുറംബണ്ട് നിര്മാണം പുരോഗമിക്കുന്നു കടുത്തുരുത്തി: കുട്ടനാട് പാക്കേജിന്റെ ഭാഗമായി കല്ലറ പഞ്ചായത്തിലെ വിവിധ പാടശേഖരങ്ങളില് നടക്കുന്ന പുറംബണ്ട് നിര്മാണ ജോലികള് പുരോഗമിക്കുന്നു. വെള്ളപൊക്ക ഭീഷണി നേരിടുന്നതിനായിട്ടാണ് കല്ലറ പഞ്ചായത്തിലെ പാടശേഖരങ്ങളുടെ പുറംബണ്ട് നിര്മാണം നടത്തുന്നത്. ഒന്നാം വാര്ഡായ മുണ്ടാറിലെ ഒന്പത് പാടശേഖരങ്ങള്ക്കും ഇത്തരത്തില് പുറം ബണ്ട് നിര്മിക്കുന്നുണ്ട്. പഞ്ചായത്തിന്റെയും കൃഷിഭവന്റെയും നേതൃത്വത്തില് സംയുക്ത പദ്ധതിയാണ് ബണ്ടിന്റെ ബലപ്പെടുത്തലും പശ്ചാത്തല വികസനവും നടപ്പാക്കുന്നത്. പാടശേഖരങ്ങളുടെ പൊതുഫണ്ടില്നിന്നു മൂലധനം കണ്ടെത്തി ആ തുക വനിയോഗിച്ചു പദ്ധതി പൂര്ത്തീകരിക്കും. പദ്ധതി നിര്വഹണം പൂര്ത്തിയാക്കുന്നതിനനുസരിച്ചു സംസ്ഥാന ദുരന്തനിവാരണ ഫണ്ടില് ഉള്പ്പെടുത്തി ജോലിയുടെ മൂല്യനിര്ണയത്തിന്റെ അടിസ്ഥാനത്തില് ആറു ലക്ഷം രൂപ വരെ ആനുകൂല്യം നല്കാന് കൃഷി വകുപ്പ് നടപടി സ്വീകരിച്ചിട്ടുണ്ട്. കുട്ടനാട് പാക്കേജ്, കേരള ലാന്ഡ് ഡെവലപ്പുമെന്റ് കോര്പറേഷന്, രാഷ്ട്രീയ കൃഷി വികാസ് യോജന, ചെറുകിട ജലസേചന വകുപ്പ്, റൂറല് ഇന്ഫ്രാസ്ട്രക്ചര് ഡെവലപ്പുമെന്റ് ഫണ്ട് തുടങ്ങിയ സര്ക്കാര് വകുപ്പുകളുടെയും സഹായത്തോടുകൂടിയാണ് വിവിധ പടശേഖരങ്ങളുടെ അടിസ്ഥാനസൗകര്യ വികസനം നടപ്പിലാക്കുന്നത്.